Sibanye-Stillwater troef Amcu wéér in hof | Netwerk24
Deur Elvira Wood 17 Mei 2019 13:53
Die mynmaatskappy Sibanye-Stillwater het die mynwerkersvakbond Amcu wéér ore aangesit in ’n hof.
’n Mynwerker stap verby Lonmin se Marikana-myn in Noordwes.Foto: Bloomberg
Dié keer het die Mededingingsappèlhof die Mededingingstribunaal se goedkeuring dat hy Lonmin kan bekom, gehandhaaf.
Amcu het appèl aangeteken teen dié goedkeuring wat reeds op 21 November verlede jaar gegee is.
Amcu se aansoek is met koste van die hand gewys.
“Ons is tevrede dat die hof die tribunaal se besluit gehandhaaf het. Ons is daarvan oortuig dat die integrering van Lonmin se platinumgroepmetaalbates met Sibanye-Stillwater se aangrensende bedrywighede, ’n volhoubaarder en positiewer toekoms vir hierdie bates sal meebring,” sê Neal Froneman, uitvoerende hoof van Sibanye-Stillwater, in ’n verklaring nadat die uitspraak gelewer is.
Ben Magara, uitvoerende hoof van Lonmin, verwelkom ook die besluit.
“Dit laat aandeelhouers nou toe om op 28 Mei oor dié transaksie te stem,” sê hy.
Amcu het in Maart ook ’n hofsaak teen Sibanye-Stillwater verloor.
Die vakbond wou toe ’n interdik bekom wat die mynmaatskappy sou keer om voort te gaan met ’n art. 189-proses ingevolge die Arbeidswet.
Meer oor: Sibanye-Stillwater | Amcu | Stakings | Vakbonde | Goudmyne
Al 1 800 vasgekeerde mynwerkers veilig uit
1 800 mynwerkers in Sibanye-myn vasgekeer